Ralkap Nih Uknak A Lak, Zeidah Kan Tuah Lai? – Chin Channel News\nRalkap Nih Uknak A Lak, Zeidah Kan Tuah Lai?\nFebruary 2, 2021 chinchannelnews.com KNOWLEDGE 0\nA tanglei ca hi Kawlca in an tial mi a si i, original catialtu ka hmuh lo ca ah a min ka langhter lailo. Cun, keimah nih ka hun chap pah ko lai.\nZeidah A Cang Cang?\nRalkap nih uknak a lak mi cu a hlawh a tling cang. An thluak cu rul bang cun zir kaw systematically tein an rak tuah mi a si. Ralkap pawl leng an rak chuahter hna lonak hi nihnih bak te a si an ti. Rampi TV Station, Hluttaw le Naypyidaw kan ti mi pawl hmunpi paohpaoh kha a lai ni te ah security reng taktak in an luh hnawh. Uknak a lak lai zaan ah ramdang taanzung pawl kha i thlak lo ding ah nawl a chuah. Nizaan ahkhan sandahpiah hlawhfa pawl an thlah hna.\nZing suimilam 4:00 am hrawng ah DASSK, President U Win Myint, NLD hruaitu dihlak an luhhnawh hna. Khoika ah dah an um ti kha an hngalh dih. Pyituh Hluttaw an kawh lai a si mi nih an tlaih duh mi le an control duh mi minung fawi tein an tlaih khawh hna. Ko MIn Ko Naing te zong an i tel.\nCu khawh bak cun TV Station an luhhnawh hngap ko khah. Avoikhatnak uknak an lak suimilam 6 chung hi a biapi taktak mi an nunnak a si. An mah chung lila in uknak lak a duh lo mi an um khawh lai kha an i chek cikcek. Tainghmu dihlak nih uknak lak ding an lung a tling dih tinak khi a si. Kawlram ah cun uknak lak ningcang hi protocol an i ngeih cia cang cu mu! Ralkap chung in zeihmanh lungtling lo an um lo.\nZeidah a cang than lai?\n88 buainak lio bantuk kha si ko. Uknak ai reng chinchin kho. A tu lio hi U Myint Swe khi zapi hmuh ah an toh sawhsawh mi a si. General MAH nih a duh ning tein rian a tuan cuahmah ko cang hih. Kumkhat hnu kumkhat in ai chap lai. 88 lio zong ah thimnak hlan caan tawite a ti le kum 27 a rau.\nRamdang Cozah pawl in zeidah a cang lai?\nAn thli lawngte a si ko rih. Zei taktak hmanh an tuah kho lai lo. Zeiruang ah? Tuluk nih hin ralkap cozah kai a duh. A ruang cu Tuluk ca ah kawlram hi an kutka taktak a si. Kyauk Phyu rilikam khi an mit nih a hlan tuk. Malekka rili hrialnak ding ca ah Tuluk pawl an kua hi Kyaukphyu rilikam lawng dinhnak lawnglawng a si.\nUS ca ah kawlram hi a biapi lo ngai cang. An ram thilri zuarnak ca ah a biapi bik mi cu South China Sea in an lut kho cang. Cawleh phikharnak a tuah lai. Mahvial.\nDaw Suu Teh Zeidah A Tuah Khawh?\nDaw Suu nih a chim peng mi cu “ka thazaang cu mipi nan si” ti a si. Mipi thazaang bak ai rinh mi a si. Kamkhat lei ah mipi tuar a duh fawn lai lo. Cu ruang ah ralkap he i rempaw ding in caan tampi ai zuam. Asinain, ri cu a ngei hme teh. Misual pawl i an zia cu a donghnak ah cun hi hmun (uknak lak thiamthiam) kha kan phan than ko. Hi lio caan ah pathian bang thawnnak a ngei ve lo mi Daw Suu nih zeihmanh a tuah kho lo.\nRalkap Dirhmun Teh A Fek Cang Maw?\nA fek lo. Tutan uknak alak hi amah ca lawng bak a si. A pennak a hmunh khawhnak ding ca ah mitchinh kam seh in a tuah mi a si. U Ne Win, Saw Maung te chan he cun ralkap pi thinlung, an lungrualnak ti mi kha a dikcak ti lo. Kam khat lei ah Tuluk nih Shan ram canceo tiang a lak cang, Rakhine ram ah ai zuat mi AA le an um fawn. A tulio ah COVID siseh, a doh ngam taktak lo mi tlangcung hriamtlai, Rohingya, ICJ, ICC kongkau ahhin Tuluk lawnglawng hi ai bochan ngam mi a si. Cucu mipi le ralkap cheukhat zong nih an duh lo mi a si. A tulio general MAH dirhmun hi a kiak dengmang mi thutdan cung ah thih le nunri in a thu mi a si. Thli voikhat a hran ahcun a choi colh ding.\nMipi Teh Zeidah Kan Tuah Khawh?\nHngah sawhsawh — mi tlanhtu pakhat khat (Daw Suu, NLD, Ramdang cozah) pawl nih zei an tuah lo ahcun zeihmanh a chuak lailo. Zeihmanh tuah lo ahcun zeihmanh a chuak fawn lo.\nLamcung ah kan chuak lai maw? — a har tak mi biahalnak asi. Zu nih Chizawh korong awih meeting an tuah ti kha a si ko. Buainak achuah ahcun hi cozah hi a tla lai a timi a fiang ngai fawn. Asinain, mipi tamtuk thih ding le a fawi fawn lo. Buainak a chuah ahcun nihlawh pek in ralkap fial mi banpawr puansen ttem hmang pawl he i tongh hmasa a hau lai.\nInnhmai ah thantar sen he nak he thlai ah teh? — Thantar thlai in ralkap hi tla hna sehlaw uknak hi an la ngam lai lo. Thantar thlaitu inn pawl dah an luhhnawh lo ah. Practice taktak ah a si kho lo ngai fawn.\nZeidah A Phi Cu A Si Kun Ne?\nKan mit in fiang tein hmuh khawh ding ah lam pakhat a um. Cucu Daw Suu nih a chim theo mi— thil dik lo le hramhram thil paoh doh ko uu ti kha asi.\n88 buainak lio ah khan mipi an hlawh a rak tlinnak ding ca ah samfang telawng a rak i duh. Cozah rian an tuan khawh tilo ahcun cozah a thi bak. Zung, Bank, Mawtaw, Datsi dawr an khar dih i, an sungh lai dengte ah mipi thinlung kha an lemthulh, hro thulh bantuk in a rak tuah hna. Mipi rian an luh nakhnga tiah lem pah, hro pah in mipi thinlung an rak mawngh khawh hna. A hnu ah a tei hna.\nZeidah Kan Teinak A Si Lai— General Protest ti mi lam hi teinak hmuhnak lam pakhat cu a si. Mirang chan ah duhlonak au in an rak tei, 88 lio ah an rak tei deng te. A tu cu zeitin dah kan tei lai. Ralkap cozah a tlak khawhnak ding ca ah zeidah kan tuah lai tiah cun General Protest lam lawng hi a si ko rua.\nGeneral Protest ti mi cu lamcung ah chuah in au a si lo. Cozah riantuan paohpaoh rian kal lo, ralkap he i pehtlaih lo kha a si ko. Buainak ser lo in duhlonak langhter a si. Tahchunhnak ah thaizing thawk in cozah riantuan paohpaoh rian ah kal lo in um hna seh. Lamcung chuah a hau lo. Cozah riantuannak a zor cuahmah lai. Thlakhat a nguh hmanh ah sau a nguh lai lo.\nHi lam hi mipi ca ah tihnunnak a tlawm bik mi lam a si ko. Mipi i ruang tein cuti tuah ahcun hlawh a tling kho ngai mi lam a si. Ralkap cozah nih cozah riantuan paohpaoh an inn ah kal hnawh in an tlai kho thlu hna lailo.\nThawngpang chuak cheukhat chungin — smart 72 hrs tiah facebook cung ah thawng a chuak. Cucu a ralai mi suimilam 72 chung zeihmanh mipi lei in dai tein umpiak ti a si. Hihi a ngaingai tiah cun ralkap nih an duh mi cu uknak an lak in suimilam 72 chung a daih kha an duh mi a si. Uknak an lak in nithum a rauh ahcun an hlawh a tling tiah ruah khawh a si.\nVawleicung ramkip nih an zoh cio. Nithum a rauh tikah zeihmanh a can lo ahcun uknak a la tu ralkap hi mipi nih an cohlan hna tinak a si tiah an ruah ko lai.\nNOTE: Hi ca hi laiholh in ai tlak ningin ka leh mi a si. Ka hlawt mi tete a um pah. Kai ranh pah ca ah cafang ka palh kho men. Hawi nih thei hna seh tiah SHARE rak ka bawm ve. Salai Tial Hram Ling\nUknak lak hnu ah avoi khatnak bik Meeting tuahnak ah hnatlaknak an tuahmi rak zoh ve\nUknak lak hi ka duhmi a si hrimhrim loh